**Sonet (CCCLXI)**

*Cristian Vasiliu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În carnea mea, învinsă de timp și oboseală,

Dorința mai încape, dar fără chef; confund

De-atât regret de tine iubirea cu o boală

Și-aștept venirea iernii ca simplu muribund.

Tu, cea asediată în turnul amintirii,

Tu, singura comoară pierdută prin câștig,

Mai poți opri această degringolada-a firii

Prin ceruri răsturnate de lașități și frig?

Ezit între speranță și demnitatea marii

Singurătăți în care sunt propriul meu călău,

Și-mi făuresc din aburi posibile scenarii

În care, împreună, ne este mult mai rău...

E vina primăverii că-n drumul meu spre Iad,

De cel ce-am fost mă-mpiedic și, înăuntru-ți, cad.